Merlin (sari)

**"Merlin"** või **"Merlini seiklused"** on BBC draamasari (2008–2012), mille süžee põhineb kuningas Arthuri legendidel. Telesari oli algusest peale populaarne tänu kuulsatele osatäitjatele nagu Richard Wilson, Anthony Head ja Santiago Cabrera. Peaosatäitjad olid noorema põlvkonna näitlejad nagu Colin Morgan, Bradley James, Katie McGrath ja Angle Coulby. Seriaalil on viis hooaega, kokku 65 osa.

"Merlini" loojad on Julian Murphy, Johnny Caps, Jake Michie ja Julian Jones. Julian Murphy ja Johnny Caps on öelnud, et neid mõjutas ja inspireeris mingil määral ka Ameerika telesari "Smallville", mis kujutab Supermani tegelaskuju varajast elu. "Merlini" filmimine algas 17. märtsil 2008 ja selle esimene osa esilinastus kanalis BBC One 20. septembril 2008. Eestis linastus telesari esimest korda ETV-s 2010. aasta suvel: "Merlini seikluste" esimest osa näidati ETV-s 29. mail 2010.

## Sarja lühikokkuvõte
Merlin, keda druiidid kutsuvad ka Emryseks, on nõid ja maailma viimane loheisand. Ta elas lapsepõlves Ealdori külas, kuid tema ema saatis ta Cameloti, et ta saaks seal õukonnaarst Gaiuselt maagiaõpetust. Camelotis avastab aga Merlin, et kuningas Uther on kogu kuningriigis maagia kasutamise ära keelanud. Camelotis saab Merlinist Gaiuse õpipoiss, Arthuri (Utheri poja) teener ja hiljem parim sõber.

Sari järgib Merlini seiklusi, kus ta üritab järgida oma saatust kaitsta ja juhtida Arthurit tema teekonnal troonile. Sealjuures ei tohi keegi tema maagilistest võimetest teada saada.

## Osatäitjad
“Merlini” osatäitjate nimekirjas on nii vanemad ja tuntumad kui ka uuema põlvkonna briti näitlejad.

Merlinit mängib Põhja-Iiri näitleja Colin Morgan. Merlin on sarja peategelane, kellest saab Arthuri teener ja sarja jooksul näeb nende sõpruse arengut ja muutumist.

Guinevere'i osa täidab Angel Coulby. Guinevere (või lihtsalt Gwen) on sarja alguses Morgana Pendragoni teenija ning hiljem Arthuri abikaasa ja Albioni kuninganna.

Arthur Pendragoni rollis on Bradley James. Arthur on Cameloti prints ja hilisem kuningas, kuningas Utheri poeg, Merlini sõber ja käskija ning hiljem Gweni abikaasa. Teda kujutatakse üldjuhul pojana, kes soovib kogu südamest oma isale muljet avaldada. Seetõttu võib ta vahepeal käituda sama julmalt kui ta isa Uther, ometi on Arthur isast palju kaastundlikum ja avatuma meelega. Sarja jooksul näitab Arthur, et ta hoolib klassivahedest palju vähem kui Uther: ta sõbruneb Merliniga, kes on tema teener, ta tõstab lihtinimesed rüütliseisusesse ja abiellub Gweniga, kes oli samuti teenija.

Morgana Pendragoni osa täidab Katie McGrath. Morgana on Utheri hoolealune ja Arthuri õde. Sarja alguses on ta hooliv ja kaastundlik, kuid sarnaselt Merliniga hakkavad ka temas tärkama maagilised võimed. Kui ta mõistab, et Utherile tema maagilised võimed ei meeldi, muutub ta Utheri suhtes vaenulikuks ja hiljem saab temast üks Cameloti suurimaid vaenlasi.

Uther Pendragoni rolli täidab Anthony Head. Uther on Cameloti kuningas, Arthuri isa ja Morgana eestkostja. Uther keelas oma kuningriigis igasuguse maagia pärast oma naise surma, mis oli seotud maagiaga, ja ta on selle seaduse järgimisel vankumatu. Kui keegi peaks maagiat kasutama ja sellega vahele jääma, ootab vahelejääjat hukkamine.

Gaiuse osa täidab Richard Wilson. Gaius on õukonnaarst ning Merlini mentor. Gaius oli ka ise kunagi nõid, kuid kui Uther maagia keelas, lõpetas Gaius selle kasutamise. Sarja jooksul leiab Gaius siiski ennast olukordadest, mil ta peab elu päästmiseks salaja natuke maagiat kasutama. Gaius on ka üks Utheri usaldatumaid nõuandjaid ning ta aitab Merlinil kogu kuningriiki maagiliste rünnakute eest kaitsta.

Agravaine de Bois' osa täidab Nathaniel Parker. Agravaine on Arthuri onu, kes hakkab pärast Utheri surma ja Arthuri troonile tõusmist Arthuri peamiseks nõuandjaks.

Draakoni osa täidab sarjas oma häälega John Hurt. Draakonit tuntakse ka Kilgharrah' nime all ning ta on teadaolevalt viimane elus draakon "Merlini" sarja maailmas. Ta on aheldatud Cameloti alla koopasse ja annab sealt Merlinile nõu. Isegi, kui Merlin ta hiljem vabastab, vastab Kilgharrah Merlini kutsetele talle nõu anda.

## Sarnasused ja erinevused kuningas Arthuri legendidega

### Sarnasused
Kuningas Arthuri legendidest on tõenäoliselt kõige tuntum ümarlaua ja ümarlaua rüütlite motiiv, mis esineb ka "Merlini" sarjas. "Merlinis" tutvustatakse rüütleid ükshaaval eri osades ja ümarlaud ise ilmub sarja lõpus. Sarjas ei esine aga kõik ümarlaua rüütlid, vaid ainult valitud tegelaskujud, näiteks Gwaine (Eoin Macken), Lancelot (Santiago Cabrera), Percival (Tom Hopper), Leon (Rupert Young) ja Elyan (Adetomiwa Edun).

Lisaks ümarlaua rüütlitele on sarjas kujutatud ka Järveemand ("Merlini" sarjas tegelane Freya) ja mõõk Excaliburit. Sari kujutab ka hetke, mil legendaarne mõõk Excalibur tõmmatakse kivist välja, kuid telesari on legendi interpreteerinud omamoodi. Originaalsetes lugudes on tulevane kuningas Arthur ainuke, kes mõõga kivist tõmmata suudab, sest tema saatus oli olla Albioni kuningas. Telesarjas aitab Merlin teda oma maagiaga.

Veel üks sarnasus "Merlini" sarja ja legendide vahel on Guinevere'i ja Arthuri vaheline armastus ja abielu.

### Erinevused
Telesarjas on Merlinil perekond: ema ja isa, kes sarja käigus välja ilmub. Legendides on tihtipeale Merlini tegelaskuju salapärane ja keegi ei tea tema mineviku ega elu kohta üldiselt kuigi palju, seega puudub tal legendides perekond.

Kuningas Arthuri legendides ei ole Merlin üldjuhul Arthuri sõber ega kaaslane, vaid pigem mentor, kes abistab Arthuril troonile tõusta.Telesarjas on Merlini ja Arthuri suhe omalaadne: nende tutvumine algab küllaltki sõjakalt, kuid sarja jooksul saavad neist head sõbrad.

Telesarjas on Merlinit kujutatud kui noort poissi, kes kolib Camelotti, et Gaiuse õpipoiss olla. Temast saab Arthuri teener ja sõber. Legendides on Merlinit üldiselt kujutatud aga vana pika habemega mehena. Paar korda esineb ka telesarjas Merlin vana mehena. 

## Režissöörid ja stsenaristid

"Merlinil" oli kaheksa stsenaristi. Neist neli olid sarja idee autorid (Julian Murphy, Johnny Caps, Jake Michie ja Julian Jones), kes osalesid kõikide osade kirjutamises. Howard Overman aitas kirjutada 11 osa, Ben Vanstone 5 osa ning Lucy Watkins ja Richard McBrien 4 osa.

## Viited